
[bookmark: _GoBack]«ՀՀ կառավարության 2026թ. մայիսի 14-ի թիվ 647-Ն որոշման մեջ փոփոխություն և լրացում կատարելու մասին» և «ՀՀ կառավարության 2007թ. հոկտեմբերի 4-ի թիվ 1268-Ն որոշման մեջ փոփոխություն կատարելու մասին» ՀՀ կառավարության որոշումների նախագծերի ընդունման

1. Ընթացիկ իրավիճակը և ընդունման անհրաժեշտությունը
ՀՀ կառավարության 2026թ. մայիսի 14-ի N 647-Ն որոշմամբ պետական տուրքի գծով արտոնությունը նախատեսված է 2026թ. հոկտեմբերի 18-30-ը COP17 համաժողովին մասնակցելու նպատակով Հայաստանի Հանրապետություն ժամանող օտարերկրյա քաղաքացիների (որոնց դեպքում գործում է վիզային ռեժիմ) համար։
Հաշվի առնելով, որ COP17 համաժողովի շրջանակում նախատեսվում է նաև համաժողովի հետ կապված հարակից միջոցառումների անցկացում, անհրաժեշտություն է առաջացել պետական տուրքի գծով արտոնության կիրառման ժամանակահատվածի սկիզբը հոկտեմբերի 18-ի փոխարեն սահմանել հոկտեմբերի 8-ը, ինչպես նաև արտոնությունը տարածել COP17 համաժողովի շրջանակներում կայանալիք Առաջնորդների գագաթնաժողովին (Leaders’ Summit) և հարակից միջոցառումներին մասնակցելու նպատակով Հայաստան ժամանող օտարերկրյա քաղաքացիների նկատմամբ։
Միաժամանակ, ՀՀ կառավարության 2007թ. հոկտեմբերի 4-ի N 1268-Ն որոշման N 2 հավելվածով հաստատված կարգի 1.4-րդ կետով Իրաքի, Եգիպտոսի և Հնդկաստանի քաղաքացիների համար ՀՀ էլեկտրոնային մուտքի վիզա ստանալու նպատակով սահմանված են լրացուցիչ պահանջներ, որոնց կիրառումը կարող է խոչընդոտել ՀՀ կառավարության առանձին որոշումներով որոշակի միջոցառման, իրադարձության կամ այլ հանգամանքի կապակցությամբ որոշակի ժամանակահատվածում Հայաստան ժամանող օտարերկրյա քաղաքացիների համար (որոնց դեպքում գործում է վիզային ռեժիմ) մուտքի վիզայի տրամադրման համար նախատեսված պետական տուրքի գծով արտոնությունների լիարժեք կիրառմանը։
Ուստի, անհրաժեշտություն է առաջացել N 1268-Ն որոշման N 2 հավելվածով հաստատված կարգի 1.4-րդ կետն ուժը կորցրած ճանաչել:

2. Առաջարկվող կարգավորման բնույթը
Նախագծով առաջարկվում է՝
· N 647-Ն որոշմամբ սահմանված պետական տուրքի գծով արտոնության կիրառման ժամանակահատվածը սահմանել 2026թ. հոկտեմբերի 8-30-ը և արտոնությունը տարածել նաև COP17 համաժողովի Առաջնորդների գագաթնաժողովի (Leaders’ Summit) և հարակից միջոցառումների մասնակիցների նկատմամբ,
· N 1268-Ն որոշման N 2 հավելվածով հաստատված կարգի 1.4-րդ կետն ուժը կորցրած ճանաչել:

3. Նախագծերի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ արտաքին գործերի և միջազգային առևտրի նախարարության կողմից:

4. Ակնկալվող արդյունքը
Նախագծի ընդունմամբ կապահովվի COP17 համաժողովի և դրա հարակից միջոցառումների մասնակցության նպատակով Հայաստան ժամանող օտարերկրյա քաղաքացիների (որոնց համար գործում է վիզային ռեժիմ) նկատմամբ պետական տուրքի գծով արտոնության կիրառումը 2026թ. հոկտեմբերի 8-30-ը։
Միաժամանակ, կապահովվի ՀՀ կառավարության կողմից որոշակի միջոցառման, իրադարձության կամ այլ հանգամանքի կապակցությամբ որոշակի ժամանակահատվածում սահմանվող՝ մուտքի վիզայի պետական տուրքի գծով արտոնությունների լիարժեք կիրառումը՝ բացառելով N 1268-Ն որոշման N 2 հավելվածի 1.4-րդ կետով նախատեսված լրացուցիչ պահանջներով պայմանավորված սահմանափակումները։
ՀՀ կառավարության 04.10.2007թ.-ի թիվ 1268-Ն որոշմամբ հաստատված հավելվածի 2-ի 1.4 կետում որոշակի պահանջների առկայության դեպքում ՀՀ մուտքի էլեկտրոնային վիզա տալու դրույթն ուժի մեջ է մտել 2024 թվականի նոյեմբերի 24-ից, և այդ կարգավորման նպատակն էր վերահսկելի դարձնել միգրացիոն հոսքերը և կանխել անօրինական միգրացիայի արդյունքում հնարավոր բացասական հետևանքների առաջացումը։ Ուստիև, սույն իրավական կարգավորմանը համապարփակ անդրադարձ կկատարվի COP17 համաժողովի ավարտից հետո: 
5. Կապը ռազմավարական փաստաթղթերի հետ
Նախագիծը չի բխում որևէ ռազմավարական փաստաթղթից:

6. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները
Որոշման նախագծի ընդունման արդյունքում Հայաստանի Հանրապետության պետական բյուջեի ծախսերը կավելանան պետական տուրքի վճարումից ազատված անձանց մուտքի վիզաների համար նախատեսված պետական տուրքի գումարների չափով։
